Deh qhahˬ geuꞈ-eu Aˬ dui dahˇ taˆ phu-ahˇ jawˇ ngeh phu dzahˇ hu phaw le naˇ deh qhahˬ jaˆ gaˇ ya mawˇ meh.
Deh qhahˬ-ahˇ le keuˆ naˇ daˇ khawˬ neh jahˇ htaˬ-euˬ dawˬ nuiˇ nuiˇ duˬ jaˆ-eu meh.
Tsahˬ gaˆ yamˬ-ahˇ-aˬ, deh qhahˬ-euˬ ghahˇ cheh miˬ dzaˬ qawꞈ baw doꞈ htaˬ-awˇ jawˇ-eu meh.
Ciꞈ hawˬ dzaˬ ghaˬ-awˇ iˇ khahˇ mˇ myawˬ deuˬ mˇ luiˆ jiˇ naˇ, zaˬ guˬ deuˬ deh qhahˬ-ahˇ uiˬ laˇ-eu meh.
Zaˬ guˬ deuˬ htiˬ ghaˬ htiˇ ghaˬ dawˬ ngehˬ chawˬ-eu, nui ma laꞈ qhoeˇ ghawˬ shaˬ-ehˇ gheh-eu gaˇ kawˆ deuˬ deh qhahˬ-ahˇ laˇ-awˇ ngehˬ haw ehˇ haw laˇ-eu meh.
Aˬ nyiˇ deuˬ-aˬ, aˬ yuiꞈ aˇ doˆ deuˬ ehˇ gaˇ naˇ haˬ-awˇ phu chawˬ deh chawˬ htiˬ ghaˬ htiˇ ghaˬ ngehˬ gheh hehˇ htehˇ nehˬ-eu meh.
Qhoeˇ miˇ neh deh qhahˬ-aˬ, zaˬ guˬ deuˬ dawˬ dzaw duˬ meh lehˇ aˇ hu tsawˇ mawˬ deuˬ ehˇ law yaˇ.
Qhoeˇ ngeh-aˬ, aˬ dui dahˇ taˆ jawˇ-awˇ sahˬ boꞈ qawꞈ maˬ ya dzaw-eu miˇ neh yawˬ jeˬ na luꞈ deh qhahˬ-ahˇ dzaw-euˬ meh jeˇ
Iˬ nah aˇ yamˬ saˇ kha-ahˇ law nmˇ-aˬ, Aˬkhaˬ phu pyeuꞈ qawꞈ deh qhahˬ yaw qaˆ-ehˇ maˬ phaˇ ya mawˇ meh.
Ehˇ qawꞈ aˬ dui Aˬkhaˬ dehꞈ yaꞈ jawˇ yaꞈ-euˬ gaˇ kawˆ deuˬ-ahˇ aˬ dui Aˬkhaˬ zaˬ deuˬ siˬ nya htaˬ phaˬ-ehˇ gheh-eu meh.
Deh qhahˬ geuꞈ-eu gaˇ kawˆ-ahˇ taꞈ leˇ-awˇ aˬ dui aˬ jeˬ dzaw geuꞈ nmˇ.